শুক্রবার সন্ধেয় সম্মেলনে পৌঁছে আমি নিজে প্রেস-এর জন্য নির্ধারিত জায়গায় বসেছিলাম। ওরা দু’দলে ভাগ হয়ে দর্শকাসনের মাঝামাঝি বসল। আয়োজকরা জানালেন, মোহন ভাগবত সকালে বক্তৃতা দিয়েছেন। এখন তিনি আরও সব হিন্দু নেতার সঙ্গে প্রশ্নোত্তর পর্বে থাকবেন। দত্তাত্রেয় হোসাবালে এই ঘোষণা করার পরপরই আমার বন্ধুরা উঠে স্লোগান দেয়। ‘আরএসএস টার্ন অ্যারাউন্ড, উই ডোন্ট ওয়ান্ট ইউ ইন আওয়ার সিটি’! বার দুয়েক স্লোগান দেওয়ামাত্র প্রেক্ষাগৃহের পরিবেশটা নিমেষে বদলে গেল। এতক্ষণ যে সব মধ্যবয়স্ক লোকজন হাসিমুখে বসে ছিলেন, তাঁরাই কী রকম উগ্র হয়ে উঠলেন। হল কাঁপিয়ে আওয়াজ উঠল— ভারতমাতা কি জয়! মঞ্চের আশপাশ থেকে আয়োজকরা, দর্শকরা ছুটে এলেন। সবাই মিলে উন্মত্তের মতো ওই ছ’টি ছেলেমেয়ের উপরে লাফিয়ে পড়লেন। ছিনিয়ে নেওয়া হল ব্যানার। ওদের লাথি আর ঘুসি মারতে মারতে বার করে দেওয়া হল।